钦定古今图书集成/方舆汇编/职方典/第1435卷 > 《浮金亭记》程文德
## 钦定古今图书集成/方舆汇编/职方典/第1435卷 > 《浮金亭记》程文德

亭在宋时已有之。按知州赵宗德谓东坡先生所建，
元教谕费克忠又谓先生迁琼时过亭下，舣舟登焉。
惜《藤志》无传，不可得而稽矣。然亭以先生有名，则建
与不建何论也？文德贬官信宜尉，寓梧岭表书院者十月，至是过绣江，系缆东山下，问浮金亭，思一游焉，
则云“圮废久矣。”顾望歔欷，不能释。明日偕学博士姚
文禄、守备指挥王良辅、里人前知县霍荣暨苍梧之
士从游者甘师孔、何若、鲁、易大庆辈二十二人，寻其
故址，咸莫能辨。已而犯烟露，披荆棘，见圭石出茅畦
间，封苔蚀土，挲剔视之，则克忠记也。嗟乎，嗟乎！昔贤
之遗山川之胜，而任其墟莽者，曾不一动心哉，其谓
之何！于是文德谂于众曰：“就新是役，吾当记之。”于是
令邵文选请具甓砖，萧凤请购材，良辅请饩工，文禄
请雘饰。御史曾守约观风至，又毁淫祠助之。不逾月
而亭成，榱桷墁甃，焕然一新，而所谓浮金者于是乎
伟观矣。然余则有感焉。夫兹山在唐若李靖、李白、李
德裕、宋之问，在宋若东坡兄弟，若陈无己、秦少游，若
黄山谷、李光诸贤，皆尝登临而题品之，而藤以有闻。
然则今日之新斯亭者，岂徒为山川哉？夫世固有过
其故居而䩄焉思避者，有其身之所藏而子孙耻认
者，乃今于昔人遗迹而汲汲不暇焉，相去一何远哉！
然则登斯亭者，可以观，可以兴矣。励景行之思，抚今
古之变，任开继之责，章山川之灵，斯于诸贤有光乎？
虽然，亭不常新也，自绍圣至天历，自天历至我明，正
统至今日，数百年间，亭几兴废。自今以往，当复如何？
豪杰之士不待亭而后兴，斯可矣。苟因物而迁，与迹
俱泯，此余之所重为感也。百世之下，闻兹言者，必有
谓先得我心之同者乎。